**5ο ΘΕΜΑ: ΔΙΑΧΕΙΡΙΣΗ ΤΗΣ ΠΟΛΙΤΙΣΜΙΚΗΣ ΚΛΗΡΟΝΟΜΙΑΣ ΜΑΣ**

**(ΘΩΜΑΣ ΣΤΑΘΕΛΑΚΗΣ)**

**Α. Εισαγωγή**

Η πολιτισμική μας κληρονομιά αποτελείται τόσο από τα άυλα στοιχεία, όπως είναι η λαϊκή παράδοση, όλες οι μορφές διανόησης και οι μουσικές δημιουργίες, οι μύθοι, οι προφορικές και θρησκευτικές παραδόσεις όσο και από τα υλικά κατάλοιπα του παρελθόντος, τα μνημείακαι συγκεκριμένα: α) το είδος του υλικού και τον τρόπο κατασκευής, τη διακόσμηση, την τεχνοτροπία ενός μνημείου, β) η όποια κατασκευή υπάρχει στο έδαφος αλλά και στο υπέδαφος ενός μνημείου, γ) η διαμόρφωση του εσωτερικού και του εξωτερικού χώρου ενός μνημείου, καθώς και δ) ο ευρύτερος φυσικός περιβάλλων χώρος (Πούλιος, 2010), (Γιαλούρη, 2013). Το σύνολο της πολιτισμικής κληρονομιάς αντιπροσωπεύει την πολύτιμη πείρα που έχει συσσωρεύσει ο άνθρωπος ανά τους αιώνες, αλλά και την ιστορία μας, την ταυτότητά μας. Ειδικά τα μνημεία του τόπου μας, λόγω της μακράς ιστορίας που καταγράφουν και της κομβικής προσφοράς της Ελλάδας στον παγκόσμιο πολιτισμό, συγκινούν ιδιαίτερα όχι μόνο το ελληνικό αλλά και το διεθνές κοινό (Λιάκος, 2007).

**Β. Διαχείριση της πολιτισμικής κληρονομιάς**

***Ι. Ερμηνευτική προσέγγιση***

Η διαχείριση της πολιτιστικής κληρονομιάς σημαίνει τη διατήρηση των ιστορικών κτηρίων, τοποθεσιών και μνημείων, αλλά και την ανάδειξη των στοιχείων της καθημερινότητας ενός πολιτισμού. Είναι η συνολική, ολοκληρωμένη αντιμετώπιση και προστασία της κληρονομιάς αυτής και συγκεκριμένα περιλαμβάνει το ενδιαφέρον για την πολιτισμική κληρονομιά (μελέτη, έρευνα, ανασκαφή, καταγραφή, τεκμηρίωση, ερμηνεία, αξιολόγηση, αναστήλωση, συντήρηση, διαφύλαξη, νομοθεσία, πολιτική προστασίας, ανάδειξη, παρουσίαση και προβολή της) (Blockley & Hems, 2005).

***ΙΙ. Σημασία***

Η αναγνώριση της σημασίας αλλά και της οικουμενικότητας της πολιτισμικής κληρονομιάς μας επιτάσσει την αρμόζουσα διαχείριση των μνημείων. Οι ειδικοί που τα διαχειρίζονται οφείλουν να τα καθιστούν - με συντήρηση, διαμορφώσεις, αποκαταστάσεις και αναστηλώσεις – προσεγγίσιμα από όλους και φυσικά φιλικά και ευχάριστα για το κοινό (Butler, 2006). Η επαφή μας με  τα πολιτιστικά αγαθά (μνημεία της αρχιτεκτονικής, της τέχνης και της ιστορίας, αρχαιολογικοί χώροι, έργα τέχνης, χειρόγραφα, βιβλία, κ.ά.) τονώνει την εθνική συνείδηση και δημιουργεί  ψυχική ευφορία (Smith, 2006).

***ΙΙΙ. Τρόποι εφαρμογής***

Συστηματική αντιμετώπιση και προστασία της πολιτισμικής κληρονομιάς, σημαίνει ότι η διαχείριση επιτελείται στη βάση συγκεκριμένων μελετών, με συγκεκριμένη στρατηγική, μεθοδολογία και με συγκεκριμένα εργαλεία και τεχνικές (Κόνσολα, 2006).Η διαχείριση προϋποθέτει τη συνεργασία πολλών διαφορετικών ειδικοτήτων, όπως αρχαιολόγοι, αρχιτέκτονες, ιστορικοί και ιστορικοί της τέχνης, συντηρητές,, κ.ά. Σε πρακτικό επίπεδο, η διαχείριση ενός αρχαιολογικού χώρου δεν μπορεί να είναι μια ατομική υπόθεση ενός μόνο ειδικού, αλλά αποτελεί μέριμνα διεπιστημονικής ομάδας / επιτροπής διαχείρισης (Γκατζιάς, 2009).

*Η συνεισφορά της πολιτείας*

Καίριας σημασίας για την πληρέστερη δυνατή επαφή των πολιτών με τα διάφορα μνημεία είναι φυσικά η ορθή δράση της πολιτείας που έχει την ευθύνη για τη διαφύλαξη και την ανάδειξή τους (Κόνσολα, 1990). Έτσι, η πολιτεία οφείλει:

- να διασφαλίζει πως τα μνημεία μπορούν να δέχονται επισκέπτες, να είναι δηλαδή επισκέψιμα, χωρίς να τίθεται σε κίνδυνο η ασφάλεια των ανθρώπων ή των μνημείων∙

- να είναι συντηρημένα και φυλασσόμενα, και φυσικά να υπάρχουν στον περιβάλλοντα χώρο οι αναγκαίες υποδομές για την υποδοχή επισκεπτών.

- να λαμβάνει κάθε μέτρο για τη διαφύλαξη του περιβάλλοντα χώρου, ώστε να αναδεικνύεται το κάλλος του μνημείου, χωρίς αυτό να υπονομεύεται από την παραμέληση του γύρω χώρου ή τυχόν ακαλαίσθητες γειτνιάζουσες κατασκευές (Kotler, et. al., 2008).

- να προωθεί την προβολή των μνημείων μέσω του διαδικτύου με σχετικές πληροφοριακές ιστοσελίδες, όπου το κοινό αφενός θα βρίσκει τις αναγκαίες πληροφορίες κι αφετέρου θα παρακινείται από την ποιότητα της παρουσίασης προκειμένου να επισκεφτεί από κοντά τα επιμέρους μνημεία.

- να αναδεικνύει τα μουσεία ως πολυδύναμα πολιτισμικά και ψυχαγωγικά κέντρα με υψηλές παρεχόμενες υπηρεσίες, συστηματική προβολή του μουσειακού έργου, πρωτότυπες εκθέσεις και σύνδεσης του με την τοπική κοινωνία (Black, 2009).

- να πραγματοποιούνται υπό την εποπτεία των Δήμων τιμητικές εκδηλώσεις για τα μνημεία του κάθε τόπου, όπως και περιηγήσεις σε αυτά με τη συνδρομή έμπειρων ξεναγών, ώστε οι πολίτες να λαμβάνουν ουσιαστική ενημέρωση και να κατανοούν πληρέστερα την αξία του κάθε μνημείου.

Εξάλλου, οι τοπικές κοινωνίες, συνειδητοποιώντας τη σημασία των μνημείων του τόπου τους, πρέπει να μετέχουν στην προστασία και την πολιτιστική λειτουργία τους. Η συνεργασία των συνειδητοποιημένων πολιτών με τις αρμόδιες υπηρεσίες της Πολιτείας (της Τοπικής Αυτοδιοίκησης και του Υπουργείου Πολιτισμού) για την ανάδειξη μνημείων αλλά και οι σχετικές πρωτοβουλίες πολιτιστικών συλλόγων και σωματείων, δημιουργούν ένα πλαίσιο αποτελεσματικής διαχείρισης (Μπένος, 2015).

**Γ. Επίλογος**

Είναι κοινή διαπίστωση ότι τα μνημεία κάθε τόπου αποτελούν μέρος της παγκόσμιας κληρονομιάς. Η Ελλάδα ως γνωστό είναι μια πολιτισμική υπερδύναμη. Πολλά από τα μνημεία του ελληνικού χώρου ανήκουν στα καλύτερα παραδείγματα της δημιουργικής ευφυΐας του ανθρώπου. Είναι άμεσα συνδεδεμένα με σημαντικά στάδια της ανθρώπινης ιστορίας και για το λόγο αυτό έχουν εξέχουσα οικουμενική αξία και αποτελούν τμήμα της κοινής κληρονομιάς της ανθρωπότητας (Μπαντιμαρούδης, 2011). Με δεδομένη την ιδιαίτερη αξία που έχουν, είναι εύλογη η υποχρέωση της πολιτείας, αλλά και των πολιτών, να τα αντιμετωπίζουν με τον αναγκαίο σεβασμό. Αυτό πρακτικά σημαίνει πως θα πρέπει να υπάρχει η κατάλληλη μέριμνα για την ορθή διαχείρισή τους, μια διαχείριση που θα επιτελείται πρωτίστως προς όφελος της κοινωνίας (Βερνίκος, κ. ά, 2005).

### ΒΙΒΛΙΟΓΡΑΦΙΑ

* Βερνίκος Ν., Δασκαλοπούλου Σ., Μπαντιμαρούδης Φ., Μπουμπάρης Ν., Παπαγεωργίου Δ. (Επιμ.), 2005. *Πολιτιστικές βιομηχανίες,* Αθήνα: Κριτική.
* Γιαλούρη Ε. (επιμέλεια), 2013. *Υλικός πολιτισμός: η ανθρωπολογία στη χώρα των πραγμάτων*, Αθήνα, Αλεξάνδρεια.
* Γκατζιάς, Γ., 2009. *Πολιτιστική Πολιτική, Χορηγία & Εταιρική Κοινωνική Ευθύνη*, Αθήνα: Παπασωτηρίου.
* Kόνσολα, Ντ., 1990. *Πολιτιστική Δραστηριότητα και Κρατική Πολιτική στην Ελλάδα.* Αθήνα: Παπαζήσης.
* Κόνσολα Ντ.., 2006. *Πολιτιστική ανάπτυξη και πολιτική.* Αθήνα: Παπαζήσης.
* Λιάκος, Α. 2007, *Πώς το παρελθόν γίνεται ιστορία;*, Αθήνα: Πόλις.
* Μπαντιμαρούδης, Φ., 2011.  *Πολιτιστική Επικοινωνία.*  Αθήνα, Κριτική.
* Μπένος, Στ. 2015. Κοινωνικές συμμαχίες για την ανάδειξη των μνημείων: το παράδειγμα του «Διαζώματος». Στο Σ. Αντωνιάδου, Ι. Πούλιος & Ε. Μαυραγάνη (Επιμ.), Προοπτικές στον Πολιτισμό. Αθήνα: Σύνδεσμος Υποτρόφων Ιδρύματος Α. Γ. Λεβέντη.
* Πούλιος, Ι. 2010*. Εισαγωγή στη διαχείριση της πολιτισμικής κληρονομιάς: Ορολογία, έννοια και μοντέλα διαχείρισης.* Αρχαιογνωσία, Τόμος 16, 321-340.
* Black, G., 2009. *Το ελκυστικό μουσείο: Μουσεία και επισκέπτες*. Αθήνα: Πολιτιστικό Ίδρυμα Ομίλου Πειραιώς.
* Blockley, Μ., Hems Α., (Eπιμ.), 2005. *Heritage Interpretation: Theory and Practice,* Routledge.Fopp, M., 1997. *Managing Museums and Galleries.* London: Routledge.
* Butler, B., 2006. *Heritage and the present past*, στο Tilley, C. and Keane, W. and Kuechler-Fogden, S. and Rowlands, M. and Spyer, P., (επιμ.) *Handbook of Material Culture,* London: SagePublications
* Kotler, N., Kotler, P., & Kotler, W., 2008. *Museum marketing & strategy: Designing missions, building audiences, generating revenues and resources,* New York*:* John Wiley and Sons.
* Smith, Π., 2006. *Πολιτισμική Θεωρία.* Αθήνα: Κριτική.